Anno Domini millesimo quadringentesimo octogesimo quinto, in generali Capitulo apud Cistercium, statuta et diffinita sunt quae sequuntur. ORATIONES 1.   Pro sanctissimo… *etc. ut in anno* 1484. 2.   Praeterea pro serenissimo… *etc. ut in anno* 1484. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Demum pro felicis… *etc. ut in anno* 1470. [DIFFINITIO] GENERALIS 6.   Cum Ordo noster… de antiquo debito, ac etiam in summa 5579 florenorum, 5 gross. et unius albi de resta ultimorum computorum de et pro tempore praeterito… *etc.* contributionem novem millium florenorum … *etc. ut in anno* 1449. ELECTIONUM CONFIRMATIONES 7.   Electionem, promotionem, institutionem et installationem fratris Ioannis, professi monasterii de Victoria in Carinthia, ad dignitatem abbatialem eiusdem monasterii de Victoria, per abbatem monasterii de Runa, commissarium abbatis de Villerio Metensi, eiusdem monasterii de Victoria patris abbatis, rite et canonice… *etc.* confirmat. 8.   Electionem… fratris Bartholomei, professi monasterii Albensis, Spirensis dioecesis, ad dignitatem abbatialem eiusdem monasterii Albensis per abbatem Novicastri, eiusdem monasterii Albensis immediatum patrem abbatem, rite… *etc.* confirmat. 9.   Ad idem, pro fratre Paulo Mergenstein, professo monasterii de Grunhagen, ad dignitatem abbatialem eiusdem monasterii, per abbatem de Sichem, eiusdem monasterii de Grunhagen patrem abbatem immediatum factas et celebratas. 10.   Ad idem, pro Mauritio de Faverolles, monasterii de Brolio Benedicti professo, ad dignitatem abbatialem eiusdem monasterii, per abbatem de Vallibus Sernay, patrem abbatem eiusdem monasterii factas et celebratas. CONFIRMATIONES TRACTATUUM ET PENSIONUM 11.   Tractatum initum, factum et passatum inter abbatem et conventum monasterii Longivadi ex una, et Philibertum et Ioannem Voulandit fratres, habitantes in Divione, partibus ex altera, de quadam donatione bonorum immobilium existentium in finagio villagii de Danceney, prout in litteris… *etc.* confirmat. 12.   Abbatibus de Gardo et de Caricampo, et eorum cuilibet, generale Capitulum mandat et praecipit, quatinus per omnes iuris et iustitiae vias, ac per Ordinis censuras indissimulanter astringant et compellant abbatissam modernam, et quae pro tempore fuerit, monasterii monialium de Paraclito, Ambianensis dioecesis, ad de cetero integraliter satisfaciendum et solvendum sorori Ydae de Capella, nuper abbatissae eiusdem monasterii, pensionem octo libr. turon. cum arreragiis, necnon ad tenendum et teneri faciendum eidem sorori Ydae de puncto ad punctum omnia et singula contenta in litteris pensionis praesenti diffinitioni annexis, in plenaria Ordinis potestate. COMMISSIONES 13.   Dominis abbatibus de Firmitate, de Vallibus Sernay et de Valledulci, et eorum cuilibet, committit praesens generale Capitulum, quatinus quantocitius poterunt personaliter accedant ad monasterium de Sacracella, seu ad alia loca, quae ad subscripta peragenda iudicaverint opportuniora, debite, diligenter et sufficienter se informent super quadam electione novissime in eodem monasterio taliter qualiter, ut dicitur, facta et celebrata, necnon de qualitate electi et eligentium ; et si dictam electionem contra formam Ordinis et statuta papalia factam et celebratam invenerint, illam cassent et annullent, cassatamque et annullatam declarent seu declarari faciant, necnon eidem monasterio de persona sufficienti et idonea nostri Ordinis canonice de novo provideant, puniendo puniendos secundum demeritorum exigentiam, in plenaria Ordinis potestate. 14.   Quia pervenit ad aures Capituli generalis abbatem monasterii de Monte Syon, cum nonnullis aliis sectam suam insequentibus, contra honestum vivendi modum hactenus in nostro sacro Ordine observatum, super quibusdam per eumdem abbatem adinventis, in Curia romana prosequitur, generale Capitulum praecipit et mandat illi… (*sic*) ad Curiam romanam transibit, quatinus viis et modis possibilibus instet apud reverendissimum dominum protectorem, necnon procuratorem Ordinis et alios Ordini favorabiles, ut dictis adinventis modis illius de Monte Syon resistant et obvient seu resistere et obviare faciant et procurent, confirmationem bullarum revocatoriarum dudum obtentarum contra dictum abbatem de Monte Syon, et sibi faventes prosequendo, et si possibile sit obtinendo. 15.   Abbatibus de Igniaco et de Ellancio committit praesens generale Capitulum, ut se debite informent super quadam traditione cuiusdam molendini ruinosi et desolati cum pertinentiis suis, facta per abbatem et conventum monasterii Vallisregis fratri Nicolao dicto Le Ferier, monacho et sacerdoti professo ibidem, et si dictam traditionem invenerit utilem monasterio et observantiae Ordinis ac saluti animae dicti fratris minime contrarium, approbent et confirment, in plenaria Ordinis potestate. 16.   Dominis abbatibus de Pontigniaco et Longovado, Caroloco, Himmerode et Otterburgh [Otterburg], ac duobus eorum committit praesens generale Capitulum, quatinus vocatis coram se partibus, se diligenter informent super quodam tractatu dudum facto et passato inter abbatem et conventum monasterii Morimundi ex una, et abbates de Villerio Metensi et de Freistorff partibus ex altera, continente venditionem reddituum novem librarum metensium dictis dominis abbatibus de Villerio et Freistorff, annis singulis per dictos abbatem et conventum Morimundi solvendarum, prout in litteris inde confectis et sigillis abbatis et conventus Morimundi praedictis ac etiam auctoritate R. D. Cisterciensis confirmatis, plenius continetur, et auditis hinc inde partibus, plenum iustitiae complementum ministrent, compellendo per censuras Ordinis ad satisfaciendum illis quibus satisfaciendum est, in plenaria Ordinis potestate. 17.   Dominis abbatibus Novicastri et Albae dominorum committit praesens generale Capitulum, quatinus convocatis secum dominis de Mulbrunna et Bebenhusen, patribus abbatibus monasteriorum infra nominatorum se diligenter informent super unione monasteriorum monialium de Retheshofen et Kirchbach, quorum unum illorum, ut dicitur, nimis desolatum est ita quod in eo divinus cultus ac Ordinis observantia teneri minime possit, alterum vero etsi adhuc in vigore sit, parum tamen abundat in temporalibus ; si ambo vero monasteria praedicta unirentur, in uno eorum saltem haec observari optime possent, se plenius informent ; et si ita, ut dicitur, invenerint, praedicta duo monasteria uniant, ita tamen ut diligenter consideretur in quo eorum locus ad praedicta aptior inveniatur, in illo monasterium teneri constituant. In alio vero faciant singulis septimanis aliquas missas celebrari per sacerdotem aliquem expensis ipsius monasterii sic instituti, omniaque alia et singula in praemissis opportuna statuant et ordinent, in plenaria Ordinis potestate. 18.   Dominis abbatibus Savigniaci et Clarimontis committit praesens generale Capitulum, quatinus diligenter se informent de quibusdam pecuniarum summis, per abbatem de Vallibus Sernay quondam, cum adhuc esset professus et actor negotiorum monasterii Bellaebranchae, mutuo acceptis, et si dictas pecuniarum summas in utilitatem eiusdem monasterii Bellaebranchae conversas invenerint, abbati ibidem silentium perpetuum imponant, ne dictum abbatem de Vallibus Sernay super his de cetero inquietet inhibendo, in plenaria Ordinis potestate. 19.   Committit praesens generale Capitulum dominis abbatibus Firmitatis, Savigniaci et Caroliloci, et eorum cuilibet in solidum, quatinus se diligenter informent super quadam pensione annua seniori abbati de Vallibus Sernay, nunc priori in Bellabrancha, per abbatem modernum de Vallibus Sernay debita, et si dictam pensionem minus iuste assignatam, dictoque monasterio de Vallibus Sernay nimium gravem invenerint, quodque dictus senior abbas nunc prior in Bellabrancha sufficienter provideri possit de domibus et terris, quas idem abbas modernus, dum adhuc procurator esset in Bellabrancha construxit et cultas reddidit, dictam pensionem vel moderent vel omnino cassent et revocent, prout eis rationabile videbitur, in plenaria Ordinis potestate. 20.   Dominis abbatibus… (*locus vacuus*) praesens generale Capitulum committit, quatinus vocatis coram se qui propter hoc vocandi sunt, se diligenter informent super certo debito viginti scutorum annui et perpetui redditus, per quemdam olim abbatem de Vallibus Sernay collegio Sancti Bernardi Parisiis venditi, et auditis hinc inde partibus, prout iustum viderint et aequum, controversiam quam propter hoc inter abbatem et collegium per dictos vertitur, decidant, terminent et concordent, in plenaria Ordinis potestate. 21.   Abbati de Villerio Metensi committit praesens generale Capitulum, quatinus monasterium de Victoria sibi immediate subiectum, personaliter accedens, ibidem tam auctoritate sua paterna quam etiam totius Ordinis plenaria visitet et reformet, quae ibi visitanda et reformanda invenerit, se etiam informando super quadam commissione anno praeterito in generali Capitulo per quemdam fratrem professum ibidem falsum narrando, ut dicitur, subreptione impetratam, quam si iniustam et minus rationabilem invenerit, casset, irritet et annullet, in plenaria Ordinis potestate. 22.   Dominis abbatibus de Firmitate, de Caroliloco et de Valledulci, praesens generale Capitulum committit, quatinus se diligenter informent de quadam praetensa electione abbatis nuper facta in monasterio de Sacracella, et si dictam electionem, ut asseritur, minus canonice aut de persona minus digna ac contra Ordinis instituta factam et praesumptam invenerint, irritent, cassent et annullent, in plenaria Ordinis potestate, ipsi monasterio praedicto personam aliquam Ordinis sufficientem et idoneam in abbatem instituendo (*cf. supra, n° 13*). 23.   Grandi cum displicentia suscipiens generale Capitulum cuiusdam fratris Pauli, professi monasterii Novalis Sanctae Mariae, temeritatem, qui ambitiosa quadam praesumptione stimulatus contra *Ordinis libertates* et privilegia, imo et contra uis [eius ] et aequitatem in romana Curia dignitatem abbatialem monasterii de Walkenriede, cui iam de abbate Ordinis sufficienti et idoneo auctoritate Ordinis fuit provisum, impetrare nisus est, ipsum abbatem ibidem extrudere, et se intrudere nitendo, abbatibus de Riddagshusen, de Scharnbech, de Lapide Sancti Michaelis et Volkenrode, aut duobus eorum committendo, quatinus quamprimum fieri poterit se super praemissis diligenter informent, ipsum fratrem Paulum qui, ut asseritur, iam in carceribus detinetur, prout iuxta Ordinis statuta demeruisse inventus fuerit, acriter puniendo, et nihilominus ad dictum monasterium Novalis S. M. se transferant, ac de facto abbatis et aliorum dictum fratrem Paulum defendere nitentium se similiter informent, et secundum quod invenerint, iustitiam administrent, ipsum abbatem si huiusmodi aut aliis criminibus et excessibus culpabilem invenerint, per depositionem aut alias poenas, iuxta statuta Ordinis, puniendo, in plenaria Ordinis potestate. 24.   Abbatibus de Lenin, s. th. pr., et de Buch committit praesens generale Capitulum, ut se diligenter informent super quadam permutatione quorumdam bonorum suorum, quam facere vellent cum certis dominis fundatoribus abbas et conventus in Vetericella, et si eam monasterio utilem invenerint, in sequenti Capitulo generali referant, aut per sua scripta certa ipsum generale Capitulum informent, eisdem abbatibus similiter committendo, ut ad debitam solutionem retardatorum ad structuram dicti collegii Lipzensis expositorum, quemadmodum de hoc concordiam circa annum [14]82 cum abbate Cellensi fecerunt, omnes et singulos abbates qui ad hoc tenentur, compellat in plenaria Ordinis potestate. 25.   Domino abbati Bonifontis committit praesens generale Capitulum, quatinus per omnes iuris et iustitiae vias compellat commendatarium et officiarios monasterii de Nisorio [Nisortio ] sibi immediate subiecti, quod recipiant fratrem Guillelmum de Dosceda, dicti monasterii monachum expresse professum, qui quamvis fuerit per nonnullos multipliciter diffamatus et accusatus, tamen diligenti super hoc informatione facta, nihil contra eum inveniri potuit, quin in suo monasterio stare posset ac deberet, in plenaria Ordinis potestate. 26.   Dominis abbatibus de Stratfordia, Woburnia et Fontibus, ac eorum cuilibet in solidum committit praesens generale Capitulum, quatinus se informent diligenter de facto cuiusdam monachi dicti Thurscon Watson dudum nostri Ordinis, postmodum vero Carthusiensis Ordinis, in monasterio Montis Gratiae professi, quem, ut dicitur, abbas de Kirkstall nostri Ordinis a dicto monasterio Montis Gratiae ac professione Carthusiensi clandestine absolvit, et suo monasterio ac nostro Ordini, cuius olim professus erat, restituit, et secundum quod invenerint taliter agant, faciant, disponant de eodem monacho, ipsum sive praefato monasterio et Ordini Carthusiensi restituendo, sive aliter ordinando, ut libertates et privilegia, tam ipsius Ordinis Carthusiensis quam etiam nostri Ordinis, illaesa remaneant, et pax et concordia inter praefatos Ordines servetur, in plenaria Ordinis potestate. 27.   Committit praesens generale Capitulum domino abbati de Villerio Metensi, quatinus per omnes iuris et iustitiae vias compellat abbatissam et conventum in Differdingen ad satisfaciendum seniori abbati in Freistorff, dudum confessori in Differdingen, de quodam debito quo, ut dicitur, eadem abbatissa et conventus dicto suo confessori manserunt obligatae, in plenaria Ordinis potestate. 28.   Dominis abbatibus de Cambrone et de Vaucellis committit praesens generale Capitulum, quatinus per censuras Ordinis et alia iuris et iustitiae remedia indilate compellant abbatem et conventum monasterii de Alna, Leodiensis dioecesis, ad realiter et cum effectu satisfaciendum magistro Iacobo du Breuquet, canonico Cameracensi et decano Montensi, seu eius legitimo procuratori, de summa 357 ducatorum auri, grossorum 5 papalium, prout inter nos bonae memoriae dominum Aegidium, dum viveret, dicti monasterii abbatem persolvenda, decisum extitit. Et insuper idem Capitulum eisdem abbatibus committit eidem magistro Iacobo per praefatos abbatem et conventum satisfieri procurari de omnibus aliis et singulis pecuniarum summis, ac aliis rebus et bonis in quibus praefatus dominus Aegidius eidem iuste obligatus erat, de quibus per litteras, testes aut documenta alia sufficientia legitime constabit, in plenaria Ordinis potestate. 29.   Committit praesens generale Capitulum domino abbati de Caduino, quatinus accedendo, quo propterea accedendum fuerit, se diligenter informet super alienatione aut ad census perpetuos traditionem nonnullorum hortorum, pratorum, domorum ac etiam haereditatum, et bonorum mobilium et immobilium monasterio de Petrosa de iure pertinentium, per fratrem Bernardum de Mayaco, olim abbatem eiusdem monasterii de Petrosa, ut dicitur, factis et passatis in damnum et praeiudicium dicti monasterii de Petrosa, et si ita invenerit, compellat dictum fratrem Bernardum per censuras Ordinis ad recuperandum omnes litteras et instrumenta super his editas et edita, faciatque dicta bona omnia et singula, tam mobilia quam immobilia, sic iniuste et indebite alienata, indilate ipsi monasterio de Petrosa restitui ; alioquin per omnes iuris et iustitiae vias contra eum procedat, irritando, cassando et annullando omnes huiusmodi concessiones, traditiones aut contractus in praeiudicium dicti monasterii de Petrosa per dictum fratrem Bernardum initos et passatos, cum litteris et instrumentis desuper contentis, in plenaria Ordinis potestate. 30.   Dominis abbatibus de Villerio Metensi, de Himmerode et de Mulbrunna, ac eorum cuilibet in solidum, committit praesens generale Capitulum, quatinus per censuras Ordinis ac alias iuris et iustitiae vias compellent priorem prioratus de Ramosa modernum, ad solvendum et integraliter refundendum domino abbati in Otterburg omnes et singulas expensas per eum factas in defensione et recuperatione dicti prioratus, qui ab Ordine trahebatur ; similiter ad solvendum et refundendum expensas factas in defensione sui monasterii in Otterburg et impetratione cassationis cuiusdam sinistrae impetrationis, in romana Curia per ipsum priorem et quosdam alios dudum obtentae, in plenaria Ordinis potestate. 31.   Non sine gravi displicentia ad audientiam generalis Capituli pervenit fama detestabilis vitae irreligiosae ac inhonestae, necnon dilapidationis bonorum monasterii, furti, simoniae et aliorum diversorum criminum, quibus incusatur abbas modernus Altifontis, super quibus etiam certae informationes factae per commissarios R. D. N. abbatis Cistercii in hoc generali Capitulo exhibitae fuerunt. Quapropter idem Capitulum dominis de Ellancio, et Monasteriis in Argona committit ipsis et eorum cuilibet, in virtute salutaris obedientiae et sub excommunicationis poena districte praecipiendo, quatinus quamprimum fieri poterit, indilate ad idem monasterium Altifontis aut alibi quo propter hoc accedendum fuerit, personaliter accedant, vocatis coram ipsis eodem abbate ac aliis, qui ad hoc vocandi fuerint, se super praemissis omnibus diligenter ac legitime informent, et si ipsum abbatem in praemissis aut eorum altero culpabilem invenerint, per depositionem seu alias poenas iuxta Ordinis statuta talibus infligendas eum puniant, prout sua demerita exigere videbuntur. Et si iuxta Ordinis instituta ipsum ab abbatiali dignitate deponendum decreverint, ne monasterium illud per diuturnam eius vacationem, in spiritualibus et temporalibus, aliqua forsan detrimenta patiatur, personam aliquam Ordinis ad hoc sufficientem et idoneam ibidem praeficiant in abbatem, in plenaria Ordinis potestate. 32.   Visitationem ac reformationem omnium et singulorum monasteriorum Ordinis in toto regno Bohemiae, praesens generale Capitulum committit dominis abbatibus in Osetz et Zedelitz, in virtute salutaris obedientiae eis praecipiendo, ut ad dicta monasteria singulis annis semel ad minus ambo vel alter eorum accedendo, ibidem visitent, reforment, corrigant, instituant et destituant, in capitibus et in membris, in spiritualibus et temporalibus, omnia et singula quae in eisdem monasteriis invenerint visitanda, reformanda, corrigenda, instituenda et destituenda, in plenaria Ordinis potestate. 33.   Cum retroactis temporibus in regno Poloniae plures fuerint Ordinis commissarii ad visitandum et reformandum Ordinis monasteria in illis partibus, et contributiones Ordinis recipiendum specialiter deputati, qui tamen hucusque rationem suae villicationis, ut tenebantur, reddere neglexerunt. Quapropter generale Capitulum de actis illorum plenius informari desiderans, dominis abbatibus de Paradiso et Novacella committit in virtute salutaris obedientiae firmiter praecipiendo, quatinus ambo vel alter eorum ad dictum regnum Poloniae personaliter se transferant, ibidem de et super omnibus et singulis per dominos abbates de Claratumba et Comprovincia, seu alios quoscumque Ordinis commissarios, qui a pluribus annis citra in his partibus visitationis officium exercuerunt actis et gestis, ac etiam super contributionibus Ordinis per eos receptis se plenius informent, computaque integra ab ipsis recipiant ac pecuniarum summas per eos receptas, quas nondum miserunt petant, exigant, levent et recipiant, ac R. D. nostro Cistercii fideliter ac diligenter secureque apportare, aut per securum nuntium transmittere studeant, praefatos commissarios, si in hac parte rebelles esse voluerint, per censuras Ordinis in plenaria potestate eiusdem Ordinis compellendo, ipsumque R. D. Cistercii de omnibus quae invenerint per suas fideles litteras plene informent, ut de commissariis bonis et utilibus in illis provinciis valeat providere, et nihilominus interim, ubi necessarium viderint, visitent, reforment, corrigant, instituant et destituant in monasteriis earumdem provinciarum, omnia et singula, quae secundum Ordinis instituta canonica invenerint visitanda, reformanda, corrigenda, instituenda et destituenda, in plenaria Ordinis potestate. 34.   Cum ad resistendum invasoribus et infractoribus nostri sacri Ordinis iurium, privilegiorum, libertatum et exemptionum, omnes personae Ordinis tamquam unius mystici corporis membra pariter conari teneantur, maxime tamen hoc fieri inter vicinos convenit, cum malum quod uni infertur, nisi protinus propellatur faciliter in proximos se extendere potest. Ad generalis siquidem Capituli audientiam non sine gravi displicentia pervenit R. in Christo patrem et dominum dominum Urielem, episcopum Posnaniensem, nostri sacri Ordinis privilegiorum, libertatum et exemptionum forsitan ignarum, aut alia quacumque causa motum, contra eadem privilegia, libertates et exemptiones, excommunicationis in nonnullos abbates nostri Ordinis in sua dioecesi licet nulliter promulgasse, ac promulgatas tandem aggravasse, cum autem haec eadem et similia quilibet antistes in sua dioecesi similiter attentare posset, nisi huic celerius resistatur, generale Capitulum praefata iura, privilegia, libertates et exemptiones illibata conservare ac viriliter ubique defendere cupiens, dominis abbatibus in Lenin, s. th. pr., et in Colbas, ac eorum cuilibet in solidum committit, ipsis et cuilibet in virtute salutaris obedientiae et sub excommunicationis poena mandando, quatinus ad omnia et singula Ordinis monasteria Marchiae, Prussiae et Pomeraniae se personaliter transferant, ambo simul vel saltem eorum alter se transferat, omnes et singulos abbates, cellerarios, bursarios seu temporalium rectores requirendo, ut ad defensionem iurium, libertatum et exemptionum huiusmodi iuxta eorum facultates contribuant, ipsique commissarii praedicti dicta subsidia recipientes, ea ad defensionem huiusmodi et non alibi applicent, contra invasores eorumdem privilegiorum et exemptionum huiusmodi sive in romana Curia, sive alibi, ubi opportunum fuerit, viriliter prosequendo nolentes vero contribuere per censuras Ordinis compellant, in plenaria Ordinis potestate. 35.   Dominis abbatibus de Mulbrunna et Alba dominorum committit praesens generale Capitulum, quatinus se diligenter informent super quadam permutatione, quam facere intendunt abbas et conventus monasterii de Pomerio, alias Bongart, Argentinensis dioecesis, cum priore et conventu fratrum Praedicatorum Argentinensium de quadam decima pertinente ad ecclesiam beati Symphoriani in Burner prope oppidum Sletstat, dicto monasterio in Bongart incorporatam, contra quamdam curiam prope villam in Epsich, dudum pertinentem eidem monasterio in Bongart, nunc vero per dictos Fratres Praedicatores occupatum, et si dictam permutationem dicto monasterio in Bongart extreme, ut accepimus, desolato ad sui restaurationem utilem et fructuosam invenerint auctoritate totius Ordinis fieri permittatis et procuretis, factamque approbetis, ratificetis et confirmetis ; ita tamen ut propterea proprietas dictae decimae aut etiam ecclesiae dicto monasterio de Pomerio non auferatur, sed semper illibata permaneat, sic videlicet, ut quamprimum monasterium supradictum ad puinguiorem [pinguiorem ] fortunam pervenerit, taliter quod summam a praedictis Fratribus Praedicatoribus iam dudum super dicta grangia acceptam, seu etiam super dicta decima iam accipiendam ipsis reddere possint, et de facto reddiderint, retenta possessione dictae grangiae, quam iam actu consequi debent, etiam ad possessionem dictae decimae absque alicuius contradictione libere revertantur, usufructu tantummodo eiusdem decimae praefatis Fratribus interim derelicto. 36.   Ad generalis Capituli audientiam non sine gravi displicentia pervenit quod, licet anno elapso ac etiam annis praecedentibus saepius factae fuerint multae diffinitiones ac commissiones certis abbatibus, ut ad mittendum scolares ad generalia Ordinis studia abbates compellerent, nonnulli tamen adhuc reperiuntur inobedientes, qui ad huiusmodi studia generalia suos mittere scolares vel negligunt vel contemnunt. Eapropter omnibus et singulis abbatibus commissionem ad hoc habentibus iterato mandat generale Capitulum, in virtute salutaris obedientiae et sub excommunicationis poena districte praecipiendo, quatinus contra abbates, suos, ut praemittitur, scolares mittere negligentes, per censuras Ordinis, omni gratia postposita viriliter procedant, exceptis dumtaxat abbatibus de Vetericampo, Campo Mariae et Otterburg, quod ad biennium, de Lucella, de Novocastro et de Sancto Urbano, quos ad annum dumtaxat propter certas et rationabiles causas ibidem allegatas a missione scolarium ad studium Heidelbergense habet supportatos, excepto etiam abbate de Salem, qui ad nostrum mandatum suos scolares tenet in studio Parisiensi. 37.   Omnes et singulae materiae, quae in hoc praesenti Capitulo apud Cistercium tractari et expediri non potuerunt, praesens generale Capitulum more solito R. D. N. Cisterciensi, primis et aliis, quos secum vocare voluerint, eas terminandas apud Divionem remittit, cum et de tali efficacia, vigore, auctoritate ac data, ac si hic in Diffinitorio factae et in Capitulo publicatae et publicatae fuissent. IUDICES 38.   Dominis de Firmitate, Charitate, Balerna et de Maceriis, et cuilibet eorum in solidum, committit et mandat praesens generale Capitulum, ut se diligenter informent super quodam tractatu facto et passato inter christianissimum dominum nostrum Francorum regem ex una, et R. P. D. N. abbatem Cistercii suumque conventum partibus ex altera, de et super quittancia summae 24 libr. turon. annui et perpetui redditus, quam receptores dicti christianissimi domini nostri regis annis singulis a praefatis D. abbate et conventu Cistercii recipere consueverunt, ratione domus eorum in Sancto Ioanne de Loona, in cuius recompensam annis singulis celebrare debent unum anniversarium die penultima augusti in ecclesia Cisterciensi, prout in litteris inde confectis plenius continetur, et si dictum contractum utilem et fructuosum dicto Cisterciensi monasterio, et statutis ac privilegiis Ordinis minime contrarium invenerint, eum approbent, ratificent et confirment, in plenaria Ordinis potestate. 39.   Domino abbati de Firmitate, necnon abbatibus de Pietate et de Vallelucenti, ac cuilibet eorum committit praesens generale Capitulum, quatinus se debite, diligenter et sufficienter informent de et super litteris contractus initi, facti et passati inter abbatem et conventum monasterii de Moris ex una, ac discretum virum Ioannem Senestre, filium Ioannis Senestre, mercatorem manentem in Castellione super Secanam, de quadam domo sita Trecis, vulgariter vocata domus de Moris, cum pertinentiis suis, plenius in dictis litteris tractatus praesenti diffinitioni annexis contentis et expressis, et si dictum tractatum esse ad utilitatem dicti monasterii de Moris invenerint, illum cum omnibus et singulis suis clausulis approbent, ratificent et confirment, in plenaria Ordinis potestate. 40.   Domino abbati de Morimundo, necnon abbatibus de Tribus fontibus, de Sancto Benedicto et de Vallibus in Ornesio, et cuilibet eorum committit praesens generale Capitulum, quatinus si invenerint abbatem modernum de Altofonte teneri aut debite obligari fratri Richerio, professo et cellerario monasterii de Insula Barrensi, in summa 14 scutorum auri, pro quorum recuperatione ipse frater Richerius, ut asserit, ter aut quater fuit in generali Capitulo, seu in aliis quibuscumque et quarumcumque rerum summis, ipsum abbatem per omnes iuris et iustitiae vias, necnon per Ordinis censuras, ad integraliter et debite eidem fratri Richerio solvendum et satisfaciendum de dicta summa, necnon de expensis et misis [missis ] per ipsum fratrem in prosecutione dicti delicti factis astringant et compellant, in plenaria Ordinis potestate. 41.   Domino abbati Morimundi committit praesens generale Capitulum, quatinus assumptis et convocatis secum dominis abbatibus de Villerio Metensi et Wernerivillerio, aut eorum altero aut etiam illis, quod ad hoc de consensu partium secum assumere voluerit, conveniant coram se ad certum et competentem diem et locum abbates monasteriorum de Novocastro et de Pomerio, alias Bongart, et auditis audiendis, visisque omnibus et singulis quae dicti abbates producere et exhibere voluerint, omnes et singulas querelas, controversias et causas inter se ortas et motas ac movendas, tam ratione et occasione primitatis eiusdem monasterii, et translationes quorumdam breviariorum, et aliorum bonorum pertinentium eidem de Pomerio, ac detentione cuiusdam decimae, aliquorumque bonorum alienatione per illos de Novocastro facta, ut dicitur, contra formam Ordinis quam alias, debite terminent, decidant et componant, iustitia mediante, per censuras Ordinis compellentes dictas partes contendentes ad omnia et singula quae per eos terminata, decisa fuerint et decreta firmiter observare, in plenaria Ordinis potestate. 42.   Ex parte Capituli generalis committitur abbatibus de Balerna, de Candelio, de Pietate Dei, s. th. pr., de Villerio Metensi et de Otterbourg [Otterburg], quatinus diligenter et debite videant et visitent supplicationem porrectam per procuratorem Cistercii praesenti generali Capitulo, necnon libellum dictae supplicationi annexum ad videndum, considerandum, discutiendum et sciendum si in dicto libello iniuriae sint aut aliqua schismata in praeiudicium et gravamen dictorum supplicantium aut Ordinis, et secundum quod invenerint citius quo poterunt praesenti generali Capitulo referant, ad ulterius super interminatione dictae supplicationis aut alias procedendum, prout melius videbitur expedire. 43.   Abbatibus de Claromonte et de Savigniaco generale Capitulum committit, quatinus si invenerint per litteras obligatorias, testes fide dignos, aut alia sufficientia documenta, abbatem aut conventum monasterii de Bellabrancha iuste teneri et obligari abbati moderno de Vallibus Sernay, ad debite solvendum et satisfaciendum eidem de Vallibus Sernay, per omnes iuris et iustitiae vias et per Ordinis censuras, astringant et compellant, in plenaria Ordinis potestate. 44.   Abbatibus de Gimundo et de Elnis et cuilibet eorum generale Capitulum committit, quatinus debite et diligenter se informent super quibusdam terris et possessionibus infertilibus et infructuosis pertinentibus monasterio Bardonarum, et secundum quod invenerint, dent licentiam abbati et conventui dicti monasterii Bardonarum dandi in foedum vel ad censum annuum dictas terras et possessiones, et super tractatuum inde factorum tenoribus se informent debite et diligenter, et si ad utilitatem monasterii praefati Bardonarum dictos tractatus esse factos, initos et passatos invenerint, illos ratificent, approbent et confirment, seu Capitulo generali, si materia sit gravis, referant, in plenaria Ordinis potestate. 45.   Abbatibus de Leoncello et de Aquabella generale Capitulum committit, quatinus se debite et diligenter informent de et super tenore tractatus initi, facti et passati inter abbatem et conventum Valliscrescentis ex una, et quosdam colonos seu agricolas vocatos Les Vyons habitatores Podiigrossi partibus ex altera, de quodam tenemento terrarum vocato vulgariter Leplat, sito in mandamento dicti Podiigrossi prope villam Criste, prout in dictis litteris tractatus praesentibus annexis plenius continetur, et informationibus debite factis, illas cum advisamentis suis generali Capitulo transmittant. 46.   Abbatibus de Firmitate, de Regalimonte et de Caroliloco, s. th. pr., praesens generale Capitulum committit, quatinus debite et diligenter se informent super quodam litigio seu controversia orta inter abbatem ac conventum monasterii de Vallibus Sernay ex una, et collegium Sancti Bernardi Parisiis partibus ex altera, de quibusdam pecuniarum summis debitis per dictum abbatem et conventum de Vallibus Sernay eidem collegio, et citatis ad certum et competentem diem et locum, citandis et auditis audiendis dictum litigium seu controversiam terminent, et iustitiae complementum partibus ministrent, in plenaria Ordinis potestate. 47.   Dominis abbatibus de Firmitate et de Caroliloco, et cuilibet eorum praesens generale Capitulum committit, quatinus debite et diligenter se informent, de et super tractatu praesenti diffinitioni annexo, inter abbatissam et conventum monasterii de Gaudio prope Nemosium ex una, et Symonem Hartier laborantem et Mariam relictam Petri Hartier defuncti, fratris dicti Symonis Hartier, partibus ex altera, de quadam domo haereditagiis et possessionibus plenius in dictis litteris tractatus praesenti diffinitioni annexis, expressis et declaratis, et si dictum tractatum esse ad utilitatem dicti monasterii factum invenerint, illum approbent et confirment, in plenaria Ordinis potestate. 48.   Abbati de Ponte Oltrano committit praesens generale Capitulum, quatinus quantocitius poterit, ad monasterium de Pietate Dei, seu ad alia loca quae ad praemissa iudicaverit opportuniora accedat, debiteque et diligenter se informet de et super rebellione et inobedientia quorumdam religiosorum eiusdem monasterii, qui contra statuta et privilegia Ordinis parti adversae magistri Ioannis Thafoureau, doctoris theologi, veri et indubitati abbatis eiusdem monasterii de Pietate faverunt et adhaeserunt, necnon, ut dicitur, manus violentas in dictum magistrum Ioannem Thafoureau eorum abbatem iniecerunt, seu iniici fecerunt, et informationibus factis, si dictos religiosos aut quempiam eorum in praemissis seu aliquo praemissorum culpabilem invenerit, eos et quemlibet eorum secundum exigentiam demeritorum taliter puniat, quod cedat ceteris in exemplum et terrorem, eiiciendo et expellendo a dicto monasterio de Pietate absque spe reversionis quamdam provectam mulierem, ut dicitur, male famatam, in plenaria Ordinis potestate. 49.   Praesens generale Capitulum committit abbatibus de Maceriis et de Theoloco et cuilibet eorum, quatinus si per litteras obligatorias, testes fide dignos, aut alia sufficientia documenta, abbatem de Charitate invenerint debite et iuste teneri et obligari honorabili viro Hugoni Fournier manenti in Romira, in summa 12 scutorum auri, quam summam ipse Hugo a dicto abbate requirit ad causam cuiusdam fratris Ioannis Philippi, professi dicti monasterii Charitatis, quem ipse Hugo suis expensis per longos dies in domo sua tenuit, et a pluribus et diversis languoribus et aegritudinibus, ut asserit, sanavit et relevavit, plura in medicinis et aliis necessariis apponendo, ipsum abbatem ad realiter et integraliter solvendum et deliberandum dicto Hugoni Fournier dictam summam 12 scutorum auri, per omnes iuris et iustitiae vias, necnon per Ordinis censuras, astringant et compellant, in plenaria Ordinis potestate. 50.   Domino abbati de Firmitate, necnon abbatibus de Pietate Dei et de Vallibus Sernay, et cuilibet eorum committit praesens generale Capitulum, quatinus debite et sufficienter se informent de et super tenore litterarum tractatus initi, facti et passati inter abbatem et conventum de Moris ex una, et honorabiles personas Huetum Lesquisier, et Guillemetam eius uxorem, partibus ex altera, super traditione duarum camerarum, tertiaeque partis cuiusdam stabuli, prout in dictis litteris tractatus praesenti diffinitioni annexis plenius continetur, et si dictum tractatum ad utilitatem dicti monasterii de Moris invenerint, illum cum omnibus suis clausulis approbent, ratificent et confirment, in plenaria Ordinis potestate. 51.   Ad idem, eisdem dominis abbatibus de N. et de N., et cuilibet eorum ad se informandum nuper tenore litterarum tractatus initi, facti et passati inter abbatem et conventum de Moris ex una, et Guillelminum Guerin et Ioannetam eius uxorem, Anthonium Mertin et Perretam eius uxorem, partibus ex altera, de quadam grangia vocata Lemolin Garnier cum pertinentiis suis et aliis possessionibus in dictis litteris praesenti diffinitioni annexis plenius contentis et expressis, et si invenerint utiliter factum, ratificent et confirment, in plenaria Ordinis potestate. 52.   Abbatibus de Firmitate, de Pontigniaco, de Regalimonte, de Charitate, de Balerna et de Maceriis et eorum cuilibet, committit praesens generale Capitulum, quatinus omnes et singulas Ordinis personas, monasteria et loca regularia Ordinis, quas et quae per litteras obligatorias et alia sufficientia documenta teneri et debite obligari R. D. N. Cisterciensi et eius conventui, seu personis regularibus eiusdem monasterii Cisterciensis, in pecuniarum, vini, bladi et aliarum quarumcumque rerum summis invenerint, ad debite et integraliter solvendum et satisfaciendum dictis R. D. N. Cisterciensi aut eius conventui et personis praefatis, per censuras Ordinis et alias iuris et iustitiae vias, debite compellant et astringant, in plenaria Ordinis potestate. 53.   Ad idem, pro domino Pontigniaci, abbatibus de Firmitate, de Caroliloco, s. th. pr., et eorum cuilibet. 54.   Ad idem, pro domino Morimundi, abbatibus de Firmitate, de Caroliloco, de Valledulci, de Vallibus in Ornesio et de Crista, et eorum cuilibet. 55.   Ad idem, pro monasterio Caroliloci, abbatibus de Regalimonte, de Ursicampo et de Vallibus Sernay, et cuilibet eorum. 56.   Ad idem, pro magistro Eustacio, curato des Ventes, domnis abbatibus de Firmitate, de Vallibus Sernay et de Valledulci, et eorum cuilibet ad compellendum abbatem de Curia Dei. 57.   Abbati de Buch committitur, ut se diligenter informet de sufficientia et idoneitate fratris N. conversi in Vetericella professi, ut si eum ad ordinem monachatus sufficientem et dispositum invenerit, secum dispenset ut huiusmodi ordinem monachatus suscipiat, in plenaria Ordinis potestate, non obstantibus statutis Ordinis ac diffinitionibus Capituli generalis, ceterisque in contrarium facientibus quibuscumque. CONTUMACES 58.   Quia, ut Capitulo generali sufficienter constitit, fratres Ioannes Bertrandi et Petrus Periez, religiosi de Pietate Dei, et frater Gaufridus Mahoti, professus alias in Bellabrancha, et nunc in Fonte Danielis, ad secundam diem eiusdem Capituli ad instantiam promotoris causarum Ordinis fuerunt legitime citati, quia tamen in eadem die sufficienter expectati et vocati, ut moris est, per se aut suum procuratorem legitimum non comparuerunt ; idcirco generale Capitulum eos contumaces reputat, et ex consequenti excommunicationis sententiam ipsos et ipsorum quemlibet incurrisse declarat, omnibus et singulis Ordinis regularibus super hoc requirendis, sub eadem excommunicationis sententia districte praecipiens, ceteras vero non subiectas Ordini, in favorem iustitiae rogans et requirens, quatinus eosdem fratres et eorum quemlibet, eamdem sententiam excommunicationis incurrisse in omnibus locis ad hoc opportunis, ut a christifidelibus evitari possint, publice denuntient. 59.   Ad idem, pro fratribus Philippo Cambonis, priore Belliloci Ruthenensis, Petro de Proy, Dominico de Villanova, Arnaldo de Petralonga, Ioanne de Lupoalto, Guillelmo de Liberossio, Arnaldo de Abbatia, professis monasterii Bardonarum, qui in novissimo generali Capitulo ad comparendum fuerunt citati, nec comparuerunt, ex quo contumaces rebelles et excommunicati reputati fuerunt, praesens generale Capitulum iterum contumaces, rebelles et excommunicatos declarat et denuntiat. 60.   Item, abbatem Sanctarum Crucium in Hispania debite per fratrem Nicolaum de Divione ad hoc potestatem habentem ad praesens generale Capitulum personaliter citatum et non comparentem, idem praesens generale Capitulum contumacem, rebellem et excommunicatum reputat et denuntiat. [DIFFINITIONES] GENERALES 61.   Cum inter cetera nostri sacri Ordinis reipublicae prospere feliciterque gubernandae ac manutenendae aerarium publicum sive communis thesaurus plurimum necessarius videatur, sine quo maxima et gravissima, quae tam in romana Curia quam alibi portare habet onera sustinere, suisque adversariis congrue resistere et se in esse conservare, nullatenus potest, quod prudentius considerantes quondam primi huius sacri Ordinis nostri fundatores et architectae, tam etsi iuxta *Chartam charitatis* nihil quod eos gravaret aut substantiam suam diminueret suis subditis imponere decrevissent, ad usus scilicet proprios applicando, et ex aliorum spoliis se ditando ; ut tamen ipsa communia Ordinis negotia dirigi melius ac conduci valerent, non abs re statuerunt apostolico etiam freti praesidio decreverunt certas contributiones omnibus et singulis monasteriis per universum Ordinem iuxta quorumlibet facultates imponere certosque patres receptores per diversas mundi provincias ad illas exigendum, levandum ac recipiendum ordinare, quae tamen nullius omnino particularis hominis usibus applicandae, sed communis nostri Ordinis reipublicae necessitati reservandae, annis singulis ad generale Capitulum per receptores huiusmodi comportari, ac generali earumdem receptori fideliter praesentari deberent. Quod quamdiu factum est et diligenter observatum fuit, ipse Ordo noster, in Ecclesia militante tamquam murus inexpugnabilis ac turris fortitudinis a facie inimici, omnibusque suis aemulis ac statum eius comminuere nitentibus, terribilis ut castrorum acies ordinata ; hinc Summorum Pontificum et Sanctae Sedis Apostolicae, hinc regum ac principum comparati sunt favores, hinc amplissima parta sunt privilegia, hinc monasteriorum ac locorum regularium per orbem universum in suis structuris ac aedificiis ornatissimis ac sumptuosissimis ad honorem Dei omnipotentis et ipsius divini cultus amplitudinem, mira quaedam manutenentia ac sustentatio cum de communi haberet Ordo, unde diversis casibus, qui vel ignis incendiis, maris vel fluminum inundationibus, vel etiam bellorum incursibus aut quibuscumque aliis sinistris eventibus, fortuna volente, locis aliquibus nonnunquam accidere solent, prompta manu largaque ac benivola subveniret. Postquam vero charitate refrigescente in cordibus multorum, avaritiaque et gelida tenacitate manus dapsiles restringente, huiusmodi tam pia ac etiam necessaria pecuniarum et bonorum temporalium ad communem Ordinis usum elargitio seu contributio, multis in locis ac regionibus negligenter fieri cepit, factus est ipse Ordo, prius tam fortis ac praepotens, similis ruinae et maceriae depulsae, ut cum propheta regio dicere possit : infirmata est in paupertate virtus mea. Hinc privilegiorum ac libertatum Ordinis infractio, hinc commendae et monasterium Ordinis per extraneos direptiones, hinc lites et processus varii multorum etiam iustissimas causas habentium, sed defendere propter paupertatem non valentium aequitatem subvertentes, hinc ruinae aedificiorum atque ad humanae vitae monasteriorum inopia, hinc coenobiorum ac conventuum quondam amplissimorum desolatio, hinc personarum Ordinis mendicitas, hinc nonnullorum contra Ordinis instituta et monasticae quieti ac vitae contemplativae plurimum contraria in rebus saecularibus negotiatio, cum Ordo nedum habeat quo subveniat indigentibus, quo invasoribus obviet, aut quo sublevet oppressos, sed etiam communia et inevitabilia ipsius onera, pro sui penuria minime valeat sustentare. Cum enim contributiones praemissae in plerisque mundi partibus vel diminute vel penitus non solvantur, nonnulli etiam reperiuntur receptores instituti, qui easdem vel exigere vel levare negligunt, huic et illi gratiam pro libitu facientes et de mammona non iniquitatis, ut ille villicus, sed communis necessitatis, sibi amicos facere volentes, quidam vero minus fideliter vel saltem tarde et negligenter ad generale Capitulum deferunt, ita ut vix decima pars eorum quae imponuntur receptori generali praesententur ; unde fit ut annis singulis expensae generalis Capituli et alia Ordinis tributa nedum non exsolvantur, quinimo remanentibus semper antiquis debitis nova superadduntur, quibus debitis ipsum totum Ordinem nisi maturius provideatur, tandem obrui necesse erit ac omnino suffocari. Quibus omnibus ac aliis pluribus malis, quae ex his verisimiliter in Ordine suboriri possunt, pro viribus obviare cupiens praesens generale Capitulum pie et in visceribus charitatis Christi monet omnes et singulos monasteriorum Ordinis per universum orbem abbates, commendatarios, priores, cellerarios, bursarios, receptores aut quoscumque temporalium rerum in eisdem gubernatores, in virtute salutaris obedientiae et sub excommunicationis poena quam, canonica monitione praemissa, in eorum quemlibet secus facientem, fert in his scriptis conformiter ad antiqua Ordinis statuta, districte nihilominus praecipiendo, quatinus taxas sibi impositas aut imponendas, omni dilatione aut tergiversatione postposita, infra terminos in statutis Ordinis expressos, deinceps plene et integraliter solvant receptoribus aut commissariis, ad hoc per R. D. Cistercii aut generale Capitulum deputatis vel deputandis, et nulli alteri sub eadem poena mandans et praecipiens eisdem commissariis, quatinus unusquisque in sua provincia diligenter circumeat, praemissasque contributiones ab omnibus et singulis eas solvere debentibus exigat et petat, solvere negligentes canonice moneat, trinaque ac canonica monitione praemissa, si adhuc rebelles aut negligentes invenerit, sententiam excommunicationis et alias Ordinis poenas et censuras in *Benedictina* et aliis Ordinis statutis contentas de facto incurrisse ubique publicet et declaret, easdem etiam aggravando, reaggravando ac in eisdem iuxta iuris et iustitiae vias contra rebelles huiusmodi viriliter procedendo, quoadusque ad condignam satisfactionem tandem redeant, suaque debita integraliter exsolvant ; si vero, quod absit, huiusmodi sententias, censuras et poenas fortassis contempserint, et per annum integrum animo indurato in eisdem permanserint, ex tunc ad eorum privationem et a suis dignitatibus et officiis depositionem viriliter et intrepide procedat, ipsisque monasteriis sic vacantibus de novis pastoribus provideat ; quae omnia ut diligenter ubique fiant et exsequi possint et valeant, pie monet et hortatur praesens generale Capitulum R. D. N. Cisterciensem, quatinus in omnibus et singulis mundi provinciis et partibus tales constituat receptores et commissarios, de quorum fideli diligentia praesumere possit, eosque tali potestate et auctoritate muniat, ut praemissa omnia libere valeant exercere, invocatis ad haec quorumcumque dominorum, iudicum aut potentum consilio, auxilio et favore. 62.   Quia propter defectum veniendi ad generale Capitulum, observantia regularis negligitur, et multa in Ordine oriuntur difformitates ; eapropter generale Capitulum moleste ferens plurimorum abbatum negligentiam vel potius inobedientiam et contumaciam eorum accusans, qui licet anno praeterito citati fuerint ac aliunde iuxta *Chartam charitatis*, ac alia Ordinis statuta venire tenebantur, nihilominus tamen hoc anno in generali Capitulo se non presentaverunt ; et quia frustra conduntur leges nisi sit qui ad earum observantiam cogat, et facilitas veniae incentivum praestat delinquendi ; idcirco ut de cetero abbates ad Capitulum generale diligentius accedant, praesens generale Capitulum declarat omnes et singulos abbates, qui hoc anno in generali Capitulo non comparuerunt, neque excusationes suas sufficientes miserunt, excommunicationis sententiam et alias poenas in statutis Ordinis contentas de facto incurrisse, exceptis eis qui in remotioribus habitant regionibus, et qui iuxta Ordinis diffinitiones non omni anno sed vel de triennio, vel de quinquennio aut per amplius tempus venire tenentur ; easdem etiam sententias et poenas meruisse declarat idem Capitulum omnes et singulos, qui contributiones sibi impositas non dederunt neque miserunt, mandans et praecipiens omnibus et singulis patribus abbatibus Ordinis commissariis, ut unusquisque eorum in sua provincia omnes et singulos praedictos illas sententias incurrisse publice et ubique denuntiet et declaret, citentque omnes et singulos praemissos ad proxime futurum generale Capitulum, promotori causarum super his quae contra eos proponentur ibidem responsuros. 63.   Gravi cum dolore suscipiens generale Capitulum casum miserabilem nuntii dominorum abbatum de Candelio et Ardorello, qui anno praeterito ad generale Capitulum per eosdem dominos abbates missus, nonnullas commissiones ac diffinitiones Ordinis reformationem concernentes obtinuit quas cum deferre vellet dictis abbatibus in latrones incidit, qui dictas commissiones et diffinitiones laceraverunt et sigilla abstulerunt, quod non sine suggestione et subordinatione quorumdam de Ordine factum suspicatur ; quapropter praecipit et mandat omnibus et singulis personis Ordinis super hoc requirendis, sub censuris Ordinis et excommunicationum sententiis, quas ipso facto incurrant, nisi fecerint quod mandatur, ut si sciant aliquem vel aliquos de Ordine huius rei nefariae complices aut actores dictis abbatibus revelet, quem vel quos dicti abbates eius vel eorum demerita puniant ut ceteris cedat in exemplum. 64.   Generale Capitulum mandat omnibus et singulis abbatibus et personis regularibus Ordinis super hoc requirendis, quatinus citent quemadmodum et ipsum generale Capitulum citat peremptorie dominos abbates de Gimondo et Elnis, ac etiam abbatem de Bardonis, quatinus secunda die Capituli generalis proxime futuri duo personaliter, tertius vero, si non possit personaliter, saltem per procuratorem legitime instructum in eodem Capitulo compareant, cum omnibus suis instrumentis et documentis unionis monasterii de Goiono, R. D. Cisterciensi immediate subiecti per eos, ut dicitur, suis monasteriis factae, promotori causarum ibidem ad ea quae contra ipsos proponet, quod iustum fuerit responsuri, cum intimatione quod, sive venerint sive non, nihilominus contra eos, prout iuris et iustitiae fuerit, procedetur. 65.   Ad idem, contra dominum de Elnis, pro monasterio de Oratorio. 66.   Ad idem, contra dominum de Villalonga, pro monasterio de Rivonitido. 67.   Cum ad audientiam generalis Capituli pervenit, quod frater Anthonius de Boscorotundo, dudum abbas Morimundi, multas hinc inde contributiones Ordinis in diversis partibus collegit, nedum pro tempore praeterito, sed etiam futuro de quibus in generali Capitulo plenam non reddidit rationem. Idcirco praesens generale Capitulum, in virtute salutaris obedientiae et sub excommunicationis poena, mandat et praecipit omnibus et singulis abbatibus, prioribus, cellerariis, bursariis aut aliis quibuscumque monasteriorum nostri Ordinis rectoribus ubicumque constitutis, qui praedicto domino Morimundi contributiones solverunt, quatinus commissariis hic infra qualibet provincia deputatis, aut altero eorum praesentium executori tradant omnes et singulas quittancias sibi super solutione huiusmodi contributionum per praefatum fratrem Antonium, quondam abbatem Morimundi, factas et expeditas, quas praedicti ac infra signati commissarii portabunt aut mittent R. D. N. Cistercii, ut de receptis per dictum fratrem Anthonium, dictus R. D. Cistercii ac generale Capitulum plenius valeant informari. Et ne praedicti abbates aut officiarii propter hoc in aliquo defraudentur, vult generale Capitulum, quod commissarii aut executores infrascripti, loco illarum ab eis receptarum, alias quittancias sub eorum sigillis ipsis tradant et expediant, quas tantumdem valere decernit idem Capitulum generale, quantum valuissent alii si apud eos mansissent ; executionem praesentis diffinitionis dominis abbatibus Morimundi in ducatibus Barri et Lotharingiae ; de Balerna in Burgundia et Sabaudia ; de Campo principum in Bavaria ; de Fonte salutis in Franconia ; de Vetericella in Saxonia, Misnia et Thuringia ; de Veterimonte, de Campo Mariae et de Pomerio in partibus Rheni superioribus et inferioribus, Suevia, Westfalia et Frisia ac vicinis partibus, committendo. 68.   Ad obviandum certis novis adinventionibus et cautelis quae, pro dolor ! personis Ordinis in diversis curiis et conciliis ecclesiasticis, laicis et saecularibus, prosequendo iura sua miserunt pro eo maxime, quod non possunt monstrare litteras, seu scedulas suarum professionum, praesens generale Capitulum diffinit, statuit et ordinat, quod de cetero in singulis monasteriis Ordinis archa specialis habeatur in aliquo loco monasterii securo, in qua omnes scedulae seu litterae professionum religiosorum recondantur, et ibidem per sacristam, vel alium ad hoc per abbates monasteriorum deputandum, sub clave vel clavibus conserventur. 69.   Omnes et singulae diffinitiones anno praterito [praeterito ] in generaili [generali ] Capitulo editae, per hoc praesens generale Capitulum tamquam iustae et rationabiles approbantur, ratificantur et confirmantur. DIFFINITIONES SPECIALES 70.   Amarissimo animo gravissimisque cordis suspiriis accipiens praesens generale Capitulum ausum temerarium malitia maxima innixum quorumdam os in coelum ponere, suisque superioribus imo et omnibus patribus Ordinis ac generali Capitulo non solum verbo sed et scripto, quod peius est detrahere, eosque diffamare, ac totius Ordinis unionem scindere, suscitare schismata, discordias seminare, ac totum nostrae sacrae religionis statum turbare non verentium, qui videlicet libellum quemdam diffamatorium ac famosum contra R. D. Cisterciensem, ac ceteros Ordinis patres ac personas regulares vivas et defunctas litteris optimis scriptum rubricis et coloribus, solemniter distinctum et illuminatum, ac etiam multiplicatum et diversis Ordinis abbatibus ac aliis multis hinc inde transmissum et publicatum, anno superiore videlicet [14]84 ediderunt, qui videlicet libellus in titulo seu superscriptione talem rubricam minio seu vermiculo scriptam continebat : Epistola fratris Ioannis, doctoris theologi, ad R. P. D. Petrum dignissimum Claraevallis monasterii abbatem eiusdem scientiae professorem, moderni status Cisterciensis deplorativa, anno Domini 1484 mense septembri missa. Principium vero prologi erat : *Reverendo in Christo patri* ; deinde distinguebatur in tres partes, quarum prima in margine sic fuit intitulata de rubro : *Prima pars, scilicet de Ingressu Ordinis*, et in textu sic incipiebat : *Ut noster* ; secunda pars intitulabatur sic : *Secunda pars, de Progressu scilicet Ordinis*, similiter in rubro, et textus incipiebat sic : *Ecce etsi non ad liquidum* ; tertia pars sic intitulabatur in rubro : *Tertia pars, quae est de Digressu Ordinis*, cuius textus sic incipiebat : *Et, pro dolor, mutatus est color optimus* ; et in fine sic concludebatur : *sic anno Domini M. CCCC. LXXX IV, mensis septembris, die septimo* ; et in toto continebat quatuor folia papiri et eo circa. Qui quidem libellus in medium praesentis Capituli per procuratorem Ordinis cum requisitione iustitiae, secundum Ordinis diffinitiones et statuta prolatus, certis patribus in sacris litteris et aliis diversis scientiis doctissimis, et rerum plurimarum experientia peritissimis, per generale Capitulum fuit ad visitandum et tenorem ipsius Diffinitoribus referendum traditus et commissus ; qui diligenter eumdem libellum perlegerunt, et contenta in eo articulatim notaverunt, tandem publice coram Diffinitoribus eiusdem Capituli plures et varios articulos frivolos, falsos, iniquos, diffamatores et laesivos famae, honoris, praeeminentiae, dignitatis et auctoritatis R. D. N. Cistercii, aliorumque patrum primorum Ordinis, Capituli quoque generalis, necnon diversarum personarum regularium ipsius Ordinis vivarum et defunctarum detractorios se in eodem praesertim in ultima eius parte, quae intitulabatur : de Digressu Ordinis, notasse et diligenter considerasse, ipsumque libellum plurima schismatis et dissensionis in Ordine seminaria ibidem in se continentem invenisse retulerunt. Quibus auditis, matura deliberatione super hoc habita, ipsum generale Capitulum insequendo plura eiusdem Ordinis instituta, iuri canonico consona, eumdem libellum propter praedicta tamquam famosum, iniquum, falsum ac schismaticum reputans, ipsum perpetuo de medio auferendum et comburendum iudicavit et condemnavit, ac per praesentem diffinitionem iudicat et condemnat, in virtute salutaris obedientiae et sub excommunicationis latae sententiae poena, omnibus et singulis abbatibus, prioribus et personis regularibus Ordinis universi inhibens, ne praedictum libellum, aut eius copiam apud se seu alibi quovismodo detineant aut detineri faciant, seu etiam ulterius ubiubi transmittant, sed statim si habeant, aut eum ad manus eorum devenerit, comburant, vel praefato R. D. Cistercii infra 40 dierum spatium post notitiam praesentium offerre procurent ; insequendo etiam diffinitionem Capituli generalis in *Libello diffinitionum*, distinctione 7a, capitulo 8°, super hoc verborum tenore contentam : Quicumque personae Ordinis nostri malitiose detraxerit, vel super excessum iam emendatum exprobando improperaverit, si monachus super convictus fuerit, tribus diebus vapulet in capitulo et per mensem ultimus omnium habeatur ; si vero conversus sex diebus continuis ad terram comedat pane et aqua et uno pulmento contentus, et tribus diebus disciplinetur in capitulo conversorum ; qui vero contra superiorem suum praedicto modo peccaverit gravius puniatur, secundum quod in gradum peccaverit altiorem ; moniales vero et conversae in casu simili poenitentiam sustineant monachorum. Si quis alicui crimen imposuerit, quod probare non possit, eamdem poenam sustineat, quam meruisset accusatus, si impositum sibi crimen posset lucide comprobari. Et ne alicui ministret patrocinium fraus et dolus, quicumque alterius criminis particeps non vocatus in testimonium nec aliter compulsus quasi retorquens in alterum crimen illius publice confitetur, pro convicto legitime habeatur, et tamquam actor sceleris ex ore proprio iudicatus suam allegans turpitudinem puniatur ; et licet omnia praedicta quoad omnes sint summopere conservanda, circa accusatores tamen abbatum, qui sunt hodie quasi signum positi ad sagittam, diligentissime et melius solito observetur, et ut observari faciant, districtissime praecipitur visitatoribus universis. Qui vero libellum infamiae scripserit, receperit vel retinuerit, in medium proiecerit, proiici procuraverit, vel quemcumque domum transiens et a quocumque audiens crimina cuiuscumque scribere vel scripta recipere, sive secum portare malitiose praesumpserit, tam scribens quam recipiens quam etiam tradens, portans vel retinens seu praedicta quoquomodo fieri procurans, excommunicationis subdatur, et si super his deprehensus fuerit vel convictus a domo propria eliminetur, nonnisi per generale Capitulum reversurus. Dictum generale Capitulum omnes et singulas Ordinis personas, quae dictum libellum scripserunt, publicaverunt, hinc inde transmiserunt, in medium proiecerunt, seu scribi aut publicari sive in medium proiici aut transmitti procuraverunt, iudicat excommunicationis sententiam incurrisse, et de facto esse excommunicatos ; omnes vero eiusdem Ordinis personas, quae dictum libellum malitiose receperunt, retinuerunt, portaverunt, seu recipere, retinere aut portare procuraverunt, nisi statim post cognitionem praesentis diffinitionis illos cum copiis combusserint, aut praefato R. D. Cistercii infra 40 dierum spatium a cognitione praesentium reddiderint, eamdem sententiae excommunicationis poenam sortiantur, praecipiens sub eisdem censuris universis personis Ordinis, quatinus si eumdem libellum aut eius copiam cuicumque alteri personae, sive fuerit de Ordine sive non, communicaverint, aut apud eos haberi cognoverint, modis omnibus eis possibilibus studeant eosdem cum copiis recuperare et illico comburere, aut infra tempus praetaxatum D. Cistercii transmittere ne deinceps fiat occasio mali in Ordine. Omnibus igitur et singulis Ordinis abbatibus, commissariis ceterisque personis regularibus universis super hoc requirendis, sub eisdem poenis firmiter praecipit idem Capitulum generale, quatinus praemissa omnia ubicumque fuerit opportunum publice denuntient et declarent, ac pro viribus observari faciant sub eisdem censuris, iterum inhibendo eisdem regularibus personis ne deinceps tales aut similes libellos scribere, scribi facere, recipere, mittere, communicare, in medium proiicere, aut quovis modo apud se vel apud alios conservare praesumant ; et si quos sciverint, quod absit, protinus superioribus suis sufficienter revelent. 71.   Gravissime ferens hoc praesens generale Capitulum materiam dissensionis in Ordine motam per dominum abbatem Claraevallis, qui R. D. N. Cisterciensem suumque conventum ad curiam laicam regis, videlicet Parlamenti Parisiis, contra privilegia eiusdem Ordinis trahere nisus est, et de facto ibidem suum continuat processum in dedecus maximum ipsius Ordinis et scandalum omnium ipsum Ordinem diligentium, etiam apud Sanctissimam Sedem Apostolicam, ita ut Sanctissimus dominus noster huius tam scandalosi facti fama permotus, ipsos eosdem patres Cistercienses et Claraevallenses ad concordiae reducere cupiens per Breve suum utrosque ad suam praesentiam expresse vocaverit. Cum vero constet ipsi Capitulo generali ac omnibus abbatibus ibidem congregatis ipsum R. P. D. Cisterciensem suumque conventum non actores esse huiusmodi dissensionis sed potius defensores, cum ipsis plurimum renitentibus et invitis ad praefatam curiam Parlamenti per dictum de Claravalle sint tracti, quodque ipsi de Cistercio super omnibus per praedictum de Claravalle contra eos motis et movendis causis, generalis Capituli ac patrum Ordinis iudicio ac sententiis se semper subiecerunt et adhuc subiicere non renuunt, ipse vero dominus Claraevallis causam huiusmodi per generale Capitulum et Ordinem noluit terminari, sed potius ad saecularem curiam extra Ordinem traxit, de quibus omnibus et singulis supradictis, idem generale Capitulum praefatis R. D. Cistercii suoque conventui tenore praesentium fidele confert testimonium veritati, Sanctitati supramemorati Sanctissimi domini nostri supplicando, quatinus saepedictam dissensionis, et apud curiam laicam causarum Ordinis agitationis materiam saepius nominatis D. abbati et conventui Cisterciensi non imputat, quin potius ipsum dominum Claraevallensem, qui huius rei causa est et origo, apud suam Sanctissimam Sedem conveniat super huiusmodi privilegiorum Ordinis a Sanctissima Sede emanatorum transgressione et vilipensione, prout meretur acrius increpando, praefatos vero D. abbatem Cistercii suumque conventum defensores in suo optimo iure, ac Sanctissimae Sedi semper parendi voluntate, solita benignitate ac favore apostolico recommendatos habendo, ac contra suos invasores benigne protegendo. 72.   Generale Capitulum hac praesenti diffinitione veritati perhibens testimonium sub attestatione notariorum et testium subscriptorum, ad instantiam et requisitionem procuratoris Ordinis, testificatur universis, quod cum per Diffinitores eiusdem Capituli generalis in Diffinitorio pertractandis causis Ordinis congregatos quidam libellus diffamatorius contra R. D. Cisterciensem suumque conventum, ceterosque Ordinis superiores ac totum Ordinem et personas regulares eiusdem, tam vivos quam defunctos, ac in Ordine schismaticus per nonnullos incertos et incognitos editus, conscriptus, publicatus, portatus, communicatus fuisset, gravi deliberatione et omnium Diffinitorum unanimi consensu, opinione ac sententia condemnatus, actoresque ac consentientes, necnon receptores et alii dictum libellum seu eius copiam habentes, sententiis et censuris ecclesiasticis iure fulminati, nonnulli dictorum Diffinitorum Deum ante oculos habentes et propriae conscientiae provide consulentes, surrexerunt, ea quae de hoc libello noverant publice in medium referentes, in primis D. Pontigniaci sponte retulit, D. Claraevallis sibi dictum libellum in codice conscriptum rubricis et capitulis de minione distinctum ac coloribus ornatum, cum litteris suis clausis hoc anno transmisisse, promittens illico D. Cistercii redditurum, sicut et fecit ; deinde D. Morimundi asseruit sibi libellum a D. Claraevallis in forma praedicta et pergameno conscriptum et consutum, una cum litteris suis clausis similiter hoc anno destinasse ; tertio loco, abbas de Longovado protestatus est se recepisse dictum libellum ab eodem D. Claraevallis, cum litteris clausis inter cetera continentibus, ut nisi timeret, se ex hoc indignationem aliquam D. Cisterciensis incurrere, retenta apud se copia, eidem D. Cistercii originale transmitteret, quod et fecit. Quarto, D. de Fonteneto dixit D. de Claravalle praedictum libellum, cum in suo monasterio visitaret, sibi manu propria tradidisse ; de quibus quidem confessionibus et attestationibus Ordinis procurator, a notario apostolico illic praesente, petiit unum vel plura instrumentum vel instrumenta omnibus et singulis quorum interest valiturum seu valitura, quae sibi fuerunt concessa, praesentibus abbatibus de Sichem Capituli generalis portario, de Bardonis et de Monasteriis in Argona receptoribus excusationum. 73.   Ne propter veri testimonii defectum et carentiam, falsitatis assertio locum inveniat, veritas autem exilium consequatur et opprimatur, praesens generale Capitulum testificatur universis christifidelibus, nunquam processum seu questionem fuisse motam sive in Capitulo generali, sive in alio iudicio per generale Capitulum aut procuratorem generalem Ordinis, contra et adversus monasterium Cistercii aut personas ipsius super nonnullis redditibus in receptis regalibus assignatis, aut aliis rebus de quibus D. Claraevallis suscitavit et prosequitur processum in venerabili curia Parlamenti Parisiensis contra et adversus dictos Cistercienses, saltem quae nunquam venerit ad cognitionem quorumcumque Diffinitorum praesentis Capituli, sed nec dictum D. Claraevallis quodcumque iustitiae remedium ab Ordine seu a Capitulo generali super hoc requisisse, quin potius renuisse et acquiescere noluisse gratiosae submissioni, qua R. P. D. Cisterciensis, licet sit caput et pater Ordinis, tamen pro ipsius Ordinis unitate et quiete semper se submisit iudicio Ordinis in praemissis, prout evidentius patet per instrumenta super hoc confecta, ratione cuius procurator generalis Ordinis de mandato Capituli generalis se adiungit in dicto processu cum D. Cisterciensi et eius conventu ; vultque et ordinat generale Capitulum eumdem procuratorem nomine procuratorio Ordinis in dicta adiunctione usque ad finem litis perseverare. 74.   Nos, frater Ioannes, abbas Cistercii, ceterique Diffinitores Capituli generalis Cisterciensis Ordinis, notum facimus universis, quod cum inter venerabiles et in Christo nobis dilectos fratres Honoratum de Baschyo ex nobili stirpe procreatum, dudum Sanctae Sedis Apostolicae protonotarium, postmodum vero monachum nostri Cisterciensis Ordinis expresse professum ex una, et Falconem Planeti nostri Cisterciensis Ordinis similiter professum, priorem monasterii de Sinaqua, partibus ex altera, de et super dignitate abbatiali monasterii de Thoroneto, iam dicti nostri Cisterciensis Ordinis, Foroiuliensis dioecesis, quam diversis iuribus uterque eorum sibi competere dicebat, in nostro generali Capitulo, die 14a mensis septembris, anno datae praesentium apud Cistercium celebrato, quaestio moveretur, ipsum generale Capitulum ad pacis et concordiae tranquillitatem personas Ordinis semper inducere cupiens, visis et auditis hinc inde utriusque partis iuribus, tandem die et loco in data praesentium subnotatis, de consensu partium ambarum ibidem personaliter comparentium, talem fecit concordiam, ut videlicet dictus frater Falco Planeti ius suum quoad praedictam dignitatem abbatialem quovismodo habebat vel habere poterat, sive ratione provisionis sibi factae, ut dicebat, per quemdam commissarium Ordinis, aut etiam per Sanctissimam Sedem Apostolicam, seu quemcumque alium vel quoscumque alios, ad hoc potestatem habentem vel habentes, in manibus R. D. N. Cisterciensis et Capituli generalis resignaret, in favorem tamen dicti fratris Honorati de Baschyo, et non alias. Iam dictus vero frater Honoratus dictam dignitatem abbatialem in dicto monasterio de Thoroneto pacifice teneret ac possideret, quibus sic factis, concordatis et ordinatis, per ipsum generale Capitulum praefatus frater Falco Planeti, prior monasterii de Sinaqua, per traditionem quarumdam litterarum, quibus ius suum contineri dicebat in manibus R. D. N. Cisterciensis non coactus, non compulsus, aut aliqua sinistra machinatione circumventus, sed sponte et libere, ut dicebat, publice et coram Diffinitoribus ibidem existentibus, in praesentia etiam notariorum et testium infrascriptorum, omne ius quodcumque ratione provisionis sibi factae, ut dicebat, sive per D. abbatem monasterii de Sinaqua, commissarium D. Cistercii et Capituli generalis, sive per Sanctam Sedem Apostolicam, aut quaumque [quacumque ] alia ratione et causa sibi competebat aut competere quomodolibet poterat, in favorem tamen dicti fratris Honorati de Baschyo et non alias resignabat, quaquidem resignatione sic facta, et per praefatum R. P. D. abbatem Cisterciensem acceptata, vocato coram se praefato fratre Honorato de Baschyo et flexis genibus coram se constituto, inhaerendo provisioni alias per eumdem R. D. Cistercii sibi factae per traditionem dictarum litterarum fratris Falconis omne ius quod dictus frater Falco, ut praemittitur, ad praefatam dignitatem abbatialem dicti monasterii de Thoroneto quomodolibet habebat aut habere poterat, ratione provisionis cuiuscumque sibi factae, in saepe dictum fratrem Honoratum de Baschyo transtulit, quam etiam translationem idem frater Honoratus acceptavit. Praeterea ut praefatus frater Honoratus dictam dignitatem abbatialem in eodem monasterio de Thoroneto liberius assequi et absque impedimento quolibet quietus possidere, eamque pacifice frui et gaudere posset ac valeret, si et in quantum forsitan amborum praetensa provisio utpote contra vel praeter ius commune aut Cisterciensis Ordinis statuta seu privilegia, aut alio quovis modo minus canonice facta de iure invalida inveniretur, ac in suo robore subsistere non posset, sicque ipsum monasterium de Thoroneto de facto vacaret et pastoris sive abbatis solatio esset destitutum, ex tunc ipsum generale Capitulum per organum ipsius R. D. Cistercii ibidem praesidentis, dictam dignitatem abbatialem in praefato monasterio de Thoroneto cum omnibus suis iuribus et pertinentiis dicto fratri Honorato de Baschyo de iure devoluto contulit, et tenore praesentium confert, ipsum in verum et indubitatum abbatem ipsius monasterii de Thoroneto creando, instituendo et de eadem investiendo, idemque fratri Honorato totum regimen et administrationem dicti monasterii in spiritualibus et temporalibus committendo, mandando omnibus et singulis dicti monasterii de Thoroneto regularibus personis, et aliis quibuscumque vassallis aut subiectis eidem, quatinus ipsi fratri Honorato tamquam eorum vero et indubitato abbati professionem regularem ac obedientiam debitam faciant et praestent, ipsumque in eodem monasterio et omnibus eius membris recipiant et admittant. Acta sunt haec apud Divionem in domo mansionis R. D. abbatis Cistercii, die 18a mensis septembris, anno Domini 1485, indictione pontificatus SS. in Christo patris ac domini nostri Innocentii divina providentia papae VIII anno secundo, per nos Diffinitores praedictos ibidem auctoritate generalis Capituli Cisterciensis capitulariter congregatos, in quorum omnium fidem et testimonium praesentes litteras fieri et appensione sigilli Diffinitorum dicti Capituli generalis, necnon signati abbatis notarii dicti Capituli ac notarii apostolici subscripti iussimus annotatione muniri, praesentibus ibidem religiosis viris fratribus Ioanne Bassey de Divione et Anthonio de Antwerpia, monachis et sacerdotibus Cistercii professis, testibus ad praemissa vocatis et rogatis. 75.   Nos, frater Ioannes, abbas Cistercii, ceterique Diffinitores Capituli generalis Cisterciensis Ordinis, notum facimus universis, quo cum hodie die datae praesentium materia dissensionum et litis inter venerabiles et religiosos confratres nostros Honoratum de Baschyo, abbatem monasterii de Thoroneto, nostri Cisterciensis Ordinis, Foroiuliensis dioecesis, ex una, et fratrem Falconem Planeti, priorem monasterii de Sinaqua partibus ex altera, de et super iure dignitatis abbatialis iam dicti monasterii de Thoroneto, quam unusquisque eorum sibi competere praetendebat, exorta, per nostrum generale Capitulum concordata et pacificata fuisset taliter, quod dictus frater Falco Planeti amore ius, quod sibi in dicta dignitate abbatiali quomodolibet competebat aut competere poterat, in manibus nostris sponte et libere resignaret in favorem dicti fratris Honorati de Baschyo, quod et fecit cum protestatione tamen, quod si dictus frater Honoratus de Baschyo dictam dignitatem abbatialem forsitan consequi, eamque pacifice tenere et possidere non posset, ex eo quod alius aliquis dicens se potius ius habere, contra ipsum procederet, ac a suo iure eum depelleret, ex tunc dictus frater Falco ius suum, quod occasione provisionis per venerabilem coabbatem nostrum monasterii de Sinaqua auctoritate Ordinis et Capituli generalis, aut etiam postea per Sanctissimam Sedem Apostolicam sibi factae, in eodem monasterio de Thoroneto ac dignitate abbatiali ibidem se habere praetendebat, validum et illibatum sibi retinebat ac retineri ac manere volebat, proinde ac si dicta resignatio nunquam facta fuisset. Quo facto R. P. D. Cistercii dictam resignationem acceptavit, ac praedictum ius in praefatum D. Honoratum abbatem transtulit, ac etiam sibi, in quantum necesse erat, de eadem abbatia de novo providit, prout in aliis litteris inde confectis plenius continetur ; ne vero dictus frater Falco propter resignationem huiusmodi detrimentum nimium pateretur, generale Capitulum considerans iustum et rationi consonum fore, quod quia praedictus frater resignationem huiusmodi simpliciter, absolute, sponte ac libere fecit, simulque honestam suam senectutem ac alias suas virtutes multiplices, et bona quae fecit in Ordine et adhuc facere posset, ante mentis oculos revolvens, multisque ac aliis rationabilibus causis motum, pensionem annuam 20 francorum seu 20 librarum turonensium, cuius medietas in festo Epiphaniae, alia vero medietas in festo nativitatis beati Ioannis Baptistae eidem fratri Falconi Planeti, quoad vixerit, annis singulis, persolvendam super omnibus et singulis dicti monasterii de Thoroneto fructibus, redditibus, et proventibus reservavit, mandans ac praecipiens tam dicto abbati de Thoroneto, quam aliis quibuscumque dicti monasterii receptoribus et temporalium gubernatoribus praesentibus et futuris, in virtute salutaris obedientiae et sub excommunicationis poena, ac aliis censuris Ordinis, in eos et eorum quemlibet, si pensionem huiusmodi solvere renuerint ferendis et promulgandis, quatinus dictam pensionem in dictis terminis, quorum primus erit in festo Epiphaniae nunc proxime futuro, annis singulis, quamdiu vixerit in humanis, eidem fratri Falconi persolvatur, tradant et expediant indilate, quod idem abbas, quamdiu regimen ipsius monasterii teneret facere promisit. Acta sunt haec ut prius in diffinitione praecedenti. 76.   Ad pacem et unionem personarum Ordinis, generale Capitulum semper quo potest intendens gratam habet concordiam nuper factam inter D. abbatem Veteriscellae et D. abbates de Saxonia, tam ex parte discordiae nuper inter eos exortae, quam etiam ex parte ordinatorum pro collegio Lipzensi, ea omnia approbat et confirmat. 77.   Cum visitationes in Ordine in pace et concordia et non in discordia fieri debeant, generale Capitulum grave ferens molestias minus iustas et, ut creditur, ex livore potius quam fomite charitatis procedentes correctiones, quas per patrem suum abbatem sibi inferri timet abbas monasterii de Vetericella in suis visitationibus, quibus obviare volens statuit et diffinit idem generale Capitulum ut dictus pater abbas non nisi assistentibus sibi abbatibus de Buch et de Dobriluch, vel altero eorum, visitet idem monasterium similiter, quod nec ab alio aliquo quacumque auctoritate in Ordine fungente visitetur. 78.   Cum, ut ad audientiam generalis Capituli deductum est, religiosi monasterii Grandis sylvae satis tenuiter in victu necessario sint provisi, infirmitatis praesertim tempore propter curam modicam gubernatorum, idem Capitulum gratiose concedit eisdem religiosis, ut ad usum infirmariae pro infirmorum sustentatione et non alibi deinceps applicentur omnia et singula bona mobilia, sive sint vestes, libri, lectisternia, aut alia domus utensilia, sive etiam pecuniarum summae aut quaecumque alia per religiosos ibidem decedentes derelicta, quodque ad similes usus recipiatur et applicetur donum gratuitum seu eleemosina ducentarum librarum per nobilem virum dominum de Tarrida vicecomitem ipsis religiosis legatarum, pro quibus decantare habent duas missas solemnes cum duobus ministris quolibet anno. 79.   Praesens generale Capitulum, in virtute salutaris obedientiae et sub excommunicationis poena, praecipit et mandat abbati et conventui Bardonarum, quatinus infra proxime futurum generale Capitulum apportent aut mittant ad Cistercium quoddam privilegium domini Martini quondam Papae quinti, super materia de decimis, quod praedicti de Bardonis apud se habere dicuntur, cum sit generale Ordinis privilegium, ut ad cetera communia Ordinis privilegia in Cistercio reponatur. 80.   Singularem gratiam facere volens praesens generale Capitulum D. abbati Fontis salutis, ei facultatem concedit rehabilitandi tres personas regulares Ordinis pro quacumque causa inhabiles ad omnes Ordinis gradus, voces, actus legitimos et dignitates, ac etiam cum ipsis super irregularitatibus qualitercumque contractis dispensandi, in plenaria Ordinis potestate. 81.   Desolationi ac paupertati maximae monasterii de Vaucellis compatiens praesens generale Capitulum, gratiam de petendo subsidio charitativo anno praeterito abbati et conventui ibidem concessam per spatium duorum annorum adhuc prorogat, concedendo licentiam eisdem ad loca etiam remotiora pro eiusdem petitionis executione se transferendi. 82.   Domino abbati de Vaucellis gratiose concedit praesens generale Capitulum facultatem rehabilitandi duas personas regulares monasterii de Virgulto, in carnis contagiis puerperiis inde secutis, ut dicitur, prolapsis, si eas invenerit sufficienter correctas et emendatas. 83.   Quia ad generalis Capituli audientiam pervenit quod frater Ioannes Coignart, religiosus monasterii de Bellabrancha expresse professus, multam inter fratres suos seminavit zizaniam, multarumque divisionum et simultatum in suo monasterio causam praestitit, usque adeo quod nonnullis monachorum dicti monasterii ad proprietatem habendam et non obediendum suis superioribus suo exemplo sint inducti, furta quoque et alia multa facta scandalosa ibidem commisit, qui si diutius in dicto remaneret monasterio, plurimi boni fratres et simplices eius malo exemplo et inductione possent corrumpi ; quibus obviare cupiens praesens generale Capitulum mandat ac praecipit abbati ibidem, quatinus statim visis praesentibus, ipsum fratre Ioannem Coignart a suo monasterio amplius illic non reversurum expellat ; ne tamen per saeculum vagari cogatur, ad monasterium de Fonte Danielis ordinate transmittat, ubi ut indilate recipiatur idem Capitulum generale tenore praesentium praecipit et mandat. 84.   Attenta paupertate et desolatione monasterii de Otterburg, Capitulum generale D. abbatem ibidem benigne supportat a missione studentium ad generale studium per continue sequens biennium, ita tamen ut interim aliquem ex iuvenibus ad hoc disponat, ut finito praedicto biennio ad studium mitti possit. 85.   Generale Capitulum gratiose dispensat super iuramento quodam facto per D. abbatem de Caduino ac conventu ibidem, ratione cuiusdam tractatus facti et passati inter ipsos D. abbatem et conventum praedictos ex una, et Arnoldum Alpheri partibus ex altera, cum idem contractus iniquus et fraudulosus sit iudicatus. 86.   Generale Capitulum, attentis certis causis rationabilibus, approbat et ratificat visitationem factam per abbatem in Lubens, dudum per abbatem Cellensem substitutum in monasterio Henrichow, non obstante quod commissio eiusdem domini Cellensis iam expiraverat. 87.   Attentis virtutibus, scientiis et sufficientia, honestaque conversatione fratris Iacobi Le Nincier, baccalarii formati in theologia, professi monasterii de Gardo, studentis in collegio Sancti Bernardi Parisiis, generale Capitulum retinuit et retinet eumdem fratrem Iacobum in dicto collegio ad continuandum studium suum, necnon ad prosequendum omnes actus scolasticos usque ad gradum doctoratus. Quapropter praesens generale Capitulum mandat et praecipit abbatibus de Frigidomonte et de Lanneyo, ut eidem scolari de Gardo pro provisione et manutenentia sui studii quilibet eorum, videlicet de Frigidomonte octo scuta, et de Lanneyo quatuor, annis singulis subveniat. Executionem praesentis diffinitionis dominis abbatibus de Firmitate et Caroliloco, s. th. pr., committendo, in plenaria Ordinis auctoritate. 88.   Generale Capitulum dat auctoritatem et facultatem abbati de Vetericella rehabilitandi quatuor personas Ordinis sibi subiectas, necnon cum eis dispensandi, ut non obstante inhabilitate, possint ad omnes Ordinis actus legitimos, voces, actus, officia, beneficia et dignitates admitti et promoveri. 89.   Omnes et singulos abbates Ordinis noviter citra duos annos electos seu promotos qui decreta sua pro confirmationibus habendis ad generale Capitulum secundum statuta Ordinis, venire et se eidem generali Capitulo praesentare neglexerunt, renuerunt, aut forte contempserunt, praesens generale Capitulum ad comparendum personaliter cum decretis suis citat in futuro generali Capitulo ; omnibus et singulis patribus abbatibus, visitatoribus et reformatoribus mandando et praecipiendo, quatinus hanc diffinitionem executioni debite demandent. 90.   Attentis paupertatibus et oneribus quibus nunc, pro dolor ! monasterium Caduini opprimitur, praesens generale Capitulum de gratia speciali excusatum habet et supportat a via Capituli generalis per biennium, et a missione studentium per annum, abbatem eiusdem monasterii Caduini. EXCUSATIO ABBATUM 91.   Primo, omnes de regno Angliae. 92.   Item, omnes de Marchia, Thuringia, Misnia atque Lusatia. 93.   Item, abbates de Mulbrunna, de Alba dominorum, de Sconavia, de Uterina valle, de Verneri Villerio, de Sturzelbronne, de Bebenhusen, de Salem, de Luzella, de Aurora, de Maristella, de Capella, de Porta cœli, de Caesarea, de Eberbaco, de Himmerode, de Belloprato Tullensi, de Claromonte, de Vaucellis, de Caroliloco. 94.   Item, abbates de Saxonia et de Frisia. 95.   Item, abbates de Calercio, de Altofonte, de Cheminione, de Caheriis, de Caladia, de Aureavalle, de Insula Barrensi, de Bonofonte, de Escureyo, de Castellione, de Sancto Benedicto, de Claroloco, de Brolio Benedicti, de Noa, de Strata, de Savigniaco, de Monte Disibodi, de Porta, de Valkenrede, de Walkerode, de Riffenstein, de Michaelstein, de Valle Sanctae Mariae, de Amelungsborn, de Huda, de Lucka, de Riddagshusen, de Steinbach, de Veterimonte, de Vetericampo, de Altacumba, de Chazania, de Stamedio, de Chezeriaco, de Bullione Lemovicensi. 96.   Omnes abbates de regno Poloniae, de Paradiso, de Obra, de Bleso ; et omnes de Pomerania, Prussia, Marchia, Schlesia, de Tribus fontibus, de Hewis, de Fonte salutis ; et omnes de Franconia, de Campo principum ; et omnes de Bavaria, de Stams, de Claratumba, de Vallelucenti, de Schola Dei. Omnes abbates de partibus Stagnalibus. REHABILITATIONES 97.   Praesens generale Capitulum ad instantiam D. abbatis Morimundi misericorditer dispensat cum fratre Ioanne de Froncourt, professi eiusdem monasterii Morimundi, ut non obstante carnis contagio, necnon exitu a monasterio sine licentia tempore nocturno, super quibus tamen poenitentiam ab Ordine sibi iniunctam, prout dictus D. Morimundi asserit, humiliter et devote peregit, ipsum ab omni infamiae nota et inhabilitatis macula relevando et rehabilitando, et ad omnes Ordinis actus legitimos, voces, gradus, officia, beneficia et dignitates promoveri possit et admitti. 98.   Ad idem, pro fratre Nicolao de la Ferrée, ad instantiam abbatis Vallis regis, ut non obstante apostasia per spatium octodecim dierum tempore, quo conspiravit contra abbatem proprium nunc defunctum, possit ad omnes actus legitimos, *etc.* 99.   Ad idem, pro sorore Yda de Capella, religiosa de Paraclito, Ambianensis dioecesis, ut non obstante carnis contagio, puerperio inde secuto, ad instantiam abbatis Caroliloci, s. th. pr., ad omnes, etc. 100.   Ad idem, pro sorore Iaquelina Drinquart, dicti monasterii de Paraclito professa, ut non obstante carnis contagio, puerperio inde secuto, etc. 101.   Ad idem, pro fratre Ioanne le Vasser, religioso de Laude, ut non obstante irregularitate quam incurrit in apostasia celebrando, dispensat generale Capitulum ut possit celebrare. 102.   Committit Capitulum generale abbati de Ellancio, ut possit rehabilitare fratres Ioannem de Puteolis et Ioannem Bigot, professos suos ad omnes, etc. 103.   Item, ad instantiam abbatis de Vallibus in Ornesio, pro fratre Desiderio de Tullo, eiusdem monasterii professo, ut non obstante quod sine licentia monasterium praefatum exierit et per triginta dies, vel circa, apostataverit, possit ad omnes actus promoveri. SUFFRAGIA 104.   Universis et singulis christifidelibus eiusdem Dei et Domini nostri Iesu Christi sacro sanguine redemptis has praesentes visuris et audituris, frater Ioannes, abbas Cistercii, ceterique Diffinitores generalis Capituli apud Cistercium novissime celebrati, totum Ordinem Cisterciensem repraesentantes, cum honore et reverentia debitis, salutem in eo qui est omnium vera salus. Etsi templa, delubra, et omnia quae alia pia loca divino cultui mancipata et dedicata, maxime ubi universorum sanctorum Christo in coelis conregnantium sacrae habeantur reliquiae summa sint christicolis veneratione prosequenda et requirenda, cum eorumdem sanctorum meritis et piis precibus copiosa ibidem peccatorum venia adipisci posse credatur, illa tamen potissimum frequentanda veniunt, omnique devotione recolenda in quibus Dei ac Domini nostri Iesu Christi sacratissimae passionis piissima recunduntur insignia, suique pretiosissimi sanguinis, quo universa nostra lavit crimina, sacrosancta vestigia plenius apparent. Cum itaque, sicut accepimus ac pie credimus, in monasterio nostro de Caduino honorifice reservetur pretiosissimum illud divinae passionis memoriale, sacratissimum videlicet sudarium, quo idem Deus ac Dominus noster Iesu Christus, postquam in ara crucis mortem nostram moriendo destruxerat, ab eadem cruce depositus, involutus esse creditur, atque in sepulcro locatus, quo etiam dimisso, cum a morte die tertia victor resurgeret gloriosissima sua resurrectio angelico est testimonio sanctis mulieribus demonstrata, cupientes ut idem locus a christifidelilibus [christifidelibus ] tanto devotius frequentatur, quanto ex memoria eius passionis et mortis ampliorem devotionis gratiam et eorum peccaminum remissionem se ibidem sentiunt adipisci pleniorem, omnibus et singulis christifidelibus dictum locum visitantibus ac de suis facultatibus ad eiusdem loci et monasterii manutenentiam pias elemosinas largientibus, auctoritate totius Ordinis qua fungimur, brevi tenore praesentium concedimus confraternitatem ipsius Ordinis ac plenam participationem omnium bonorum spiritualium, videlicet missarum, vigiliarum horarum canonicarum, orationum, suffragiorum, ieiuniorum, abstinentiarum, disciplinarum, eleemosinarum, hospitalitatum, laborum ceterorumque divini cultus officiorum, quae fiunt ac, favente Domino, de cetero fient in toto Ordine nostro in vita eorum pariter et in morte, adiicientes, quod cum eorum obitus, utinam felices ! in Domino nostro fuerint generali Capitulo nuntiati, ibidem tamquam unus nostrum absolvetur, omniumque missarum et orationum, quas pro nobis ac nostris fratribus et sororibus annis singulis imponere consuevimus, participes erunt et consortes. Datum, etc. 105.   Attentis gravaminibus et ruinis maximis, quibus ad praesens gravatur et circumvallatur monasterium B. M. de Vallibus Sernay, quod nuper inundationibus aquarum pene totum concussum est et obvolutum, maximaque damna percepit, quibus quantum potest obviare ac ipsum monasterium sublevare cupiens praesens generale Capitulum abbati eiusdem loci gratiose concedit, ut omnes et singulos christifideles sibi in huiusmodi manus adiutrices porrigere volentes ad confraternitatem totius Ordinis recipere, ac participationem omnium bonorum spiritualium quae in ipso Ordine deinceps fient per immediate sequens quinquennium conferre possit et valeat, in plenaria ipsius Ordinis potestate. 106.   Ad requestam fratris Ioannis de Magnico conceditur suffragium honorabili et circumspecto viro Henrico Le Camus, locumtenenti Baillivi Montismirabilis. 107.   Ad idem, pro scientifico viro magistro Petro Scissoris, doctore theologo et canonico Sancti Petri Belvacensis. [ALIA DIFFINITIO] 108.   Abbatibus de Paradiso (Iohanni) et de Wangrowyetcz (Iohanni) committitur, ut monasterium S. Mariae in Coronow visitent. 